L-aħħar ċifri dwar l-impjiegi maħruġa mill-Uffiċċju Nazzjonali tal-Istatistika juru li kien hemm żieda ta’ 5,123 impjieg f’sena, bejn Frar tas-sena l-oħra u Frar ta’ din is-sena. Waqt li kien hemm din iż-żieda fl-impjiegi, kien hemm ukoll żieda ta’ 474 persuna fir-reġistru ta’ dawk li qed ifittxu x-xogħol li sa Frar kienu jgħoddu 7753. Skont ir-rekords amminsitrattivi tal-korporazzjoni tax-xogħol u t-taħriġ, l-impjiegi żdiedu kemm mal-Gvern kif ukoll mal-privat. Miċ-ċifri joħroġ li l-impjiegi mal-Gvern f’sena żdiedu b’1,785 waqt li l-impjiegi mal-privat żdiedu bit-3,338.